**Star Trek: Enterprise** (engl. *Enterprise* ja 3. ja 4. tuotantokaudella *Star Trek: Enterprise* on viides *Star Trek* -universumiin sijoittuva televisiosarja. Sen tekijät ovat Brannon Braga ja Rick Berman. Sarjassa seurataan tähtilaiva *Enterprise NX-01:n* seikkailuja 10 vuotta ennen kuin aikaisemmista sarjoista tuttu *Yhdistyneiden planeettojen liitto* (United Federation of Planets) perustettiin. *Enterprise NX-01* on ensimmäinen Maan alus, joka pystyy saavuttamaan poimuajonopeuden 5.

*Enterprisen* ensiesitys Yhdysvalloissa oli 26. syyskuuta 2001. Pilottijakson *Ensimmäinen tehtävä* (engl. *Broken Bow*) tapahtumat sijoittuvat vuoteen 2151, eli 90 vuotta elokuvan *Star Trek – ensimmäinen yhteys* 2060-luvulle sijoittuvien tapahtumien jälkeen ja noin 90 vuotta ennen alkuperäisen *Star Trek* -televisiosarjan tapahtumia.

UPN lopetti *Enterprisen* huonojen katsojalukujen takia 2.2.2005, mutta salli kuitenkin 4. tuotantokauden tuottamisen loppuun asti. Viimeinen jakso esitettiin 13. toukokuuta 2005. Kaikkiaan sarjaa tehtiin 98 jaksoa. Se oli ensimmäinen sarja sitten alkuperäisen *Star Trekin*, jonka televisioyhtiö lopetti eivätkä tuottajat. Se jäi myös viimeiseksi sarjaksi 18 vuotta kestäneessä yhtämittaisessa *Star Trek* -televisiosarjojen tuotannossa, jonka aloitti Star Trek – uusi sukupolvi vuonna 1987.

Suomessa *Star Trek: Enterprisen* ensiesitys oli MTV3 Scifi -kanavalla 1. huhtikuuta 2009 – 14. elokuuta 2009.

Tuotanto
--------

Rick Berman, *Star Trek: Voyager* -televisiosarjan tuottaja ilmoitti toukokuussa 2000, että *Voyagerin* viimeisen kauden jälkeen alkaisi uusi *Star Trek* -sarja. Bermanin ja Brannon Bragan kehitellessä sarjaa – jonka työnimenä oli pelkästään *Sarja V* – julkisuuteen ei päässyt sen enempää tietoja.

Helmikuussa 2001 Paramount palkkasi Herman Zimmermanin ja John Eavesin sarjan tuotannonsuunnittelijoiksi ja kuukautta myöhemmin Michael Okudan, niin ikään pitkäaikainen *Trek*-veteraani. Huhtikuun lopulla ilmoitettiin, että Michael Westmore, *Star Trekin* maskeeraustaiteilija *TNG*:stä lähtien työskentelisi myös sarja parissa. Pääkuvaajaksi palasi Marvin V. Rush, joka oli työskennellyt useissa *Star Trek* -sarjoissa *Uuden sukupolven* 3. tuotantokaudesta lähtien. Visuaalisista efekteistä vastaisi Ronald B. Moore, joka oli aiemmin ollut mukana *TNG*:ssä ja *Voyagerissa*.

Suurin uutinen kuultiin kuitenkin vasta 11.5.2001. Sarjan nimi olisi *Enterprise* ja *Aikahyppy*-televisiosarjasta tunnettu Scott Bakula esittäisi kapteeni Jeffrey Archeria (fanipalautteen takia etunimeksi valittiin lopulta Jonathan). Neljä päivää myöhemmin muiden näyttelijöiden nimet ilmoitettiin ja sitä seuraavana päivänä heidän roolinsa.

Rick Berman kertoi televisiosarjan nimestä: "Niin, tiedättehän, aina *Uudesta sukupolvesta* lähtien *Star Trekin* nimenä on ollut *Star Trek* kaksoispiste jotain [...] Ajattelimme – sillä halusimme tehdä sarjasta todella erilaisen – että olisi ehkä hauskaa olla jakamatta sarjan nimeä noin. Ja luulen, että jos joku sana sanoo *Star Trek* käyttämättä noita sanoja niin se on *Enterprise*."

Pilottijakson *Ensimmäinen tehtävä* (engl. *Broken Bow*) kuvaukset alkoivat 14.5.2001 Paramountin näyttämöillä 8, 9 ja 18. Kolme päivää myöhemmin Tom Nunan, UPN:n televisiosarjojen tuottaja, ilmoitti lehdistötilaisuudessa virallisesti *Enterprise*-sarjasta. Tilaisuudessa esitettiin video *Star Trek* -franchisen historiasta ja Nunanin mielestä edelliset sarjat todistivat, että myös *Enterprise* tulisi menestymään.

*Enterprisen* pilottijakso esitettiin 26.9.2001 UPN-kanavalla ja sitä seurasi arviolta 12,54 miljoonaa katsojaa.

Mars Pathfinderin Sojourner *Star Trek: Enterprisen* alkutekstien aikana
*Star Trek: Enterprise* oli myös ensimmäinen *Star Trek* -sarja, joka kuvattiin laajakangasformaatissa, kolmannen kauden puolivälistä alkaen se lähetettiin HDTV:nä ja jonka 4. tuotantokausi kuvattiin Digital Video -tekniikalla. Se oli myös kaikkien aikojen ensimmäinen SciFi-tuotanto, joka käytti toiselta planeetalta kuvattua materiaalia (Mars Pathfinderin Sojourner suorittamassa mittauksia Yogi-kivestä alkutekstien aikana).

Monet entiset *Star Trek* -näyttelijät ohjasivat *Enterprisen* jaksoja:

* LeVar Burton (*TNG*:n Geordi) ohjasi yhdeksän jaksoa
* Michael Dorn (*TNG*:n ja Star Trek: Deep Space Ninen Worf) ohjasi yhden jakson
* Roxann Dawson (*Star Trek: Voyager*in B'Elanna Torres) ohjasi kymmenen jaksoa
* Robert Duncan McNeill (*Star Trek: Voyager*in Tom Paris) ohjasi neljä jaksoa

Roolit
------

|  |  |  |
| --- | --- | --- |
|  Scott Bakula  | … |  Kapteeni Jonathan Archer
  |
|  Jolene Blalock  | … |  Tiedeupseeri, alikomentaja T'Pol
  |
|  Connor Trinneer  | … |  Konepäällikkö Charles "Trip" Tucker III
  |
|  Dominic Keating  | … |   Turvallisuuspäällikkö Malcolm Reed
  |
|  Anthony Montgomery  | … |  Travis Mayweather
  |
|  John Billingsley  | … |  Tohtori Phlox
  |
|  Linda Park  | … |  Viestiupseeri Hoshi Sato
  |

Juoni
-----

**Varoitus:  Seuraava kirjoitus paljastaa yksityiskohtia juonesta.**
### 1. ja 2. tuotantokausi

Ensimmäiset kaksi tuotantokautta keskittyvät kuvaamaan (lähi)avaruuden tutkimista. Miehistö joutuu tilanteisiin, jotka ovat tuttuja aikaisemmista *Star Trek* -sarjoista, mutta nyt miehistön toimia eivät rajoita ohjeet ja säännöt, jotka olivat olennainen osa aikaisempia sarjoja. *Star Trek: Enterprise* kuvaa sen sijaan, miten nuo muiden sarjojen itsestäänselvyydet syntyivät tai keksittiin. Näitä ovat esimerkiksi luutnantti Reedin kehittämä voimakenttä ja kapteeni Archerin pohdiskelut sekaantumisesta paikallisiin kulttuureihin, mikä myöhemmin sitten muotoutuu päädirektiiviksi.

Ihmiskunnan ensikosketuksesta vulkanilaisten kanssa (*Star Trek – ensimmäinen yhteys* -elokuva) on kulunut 90 vuotta ja tänä aikana vulkanilaiset ovat valvoneet ja avustaneet ihmiskunnan kehitystä mutta vain sen mukaisesti, mikä heidän mielestään on sopivaa ihmiskunnan kehitystasolle. He eivät jaa teknistä tietämystään, jotta ihmiset eivät lähtisi tutkimaan avaruutta, sillä heidän mielestään ihmiset ovat liian irrationaalisia ja tunteiden hallitsemia eivätkä siksi pystyisi toimimaan oikeaoppisesti tähtienvälisessä yhteiskuntajärjestyksessä. Kun *Enterprise* vihdoin pääsee lähtemään, vulkanilaiset ovat aina jossain kulman takana. Tämä aiheuttaa useissa jaksoissa konflikteja, sillä *Enterprisen* miehistö ei pidä vulkanuslaisten tavasta tarkkailla heidän toimiaan.

### 3. tuotantokausi

3. tuotantokaudella sarjan nimeksi tuli *Star Trek: Enterprise* ja tunnussävelmää uudistettiin.

Alhaisten katsojalukujen takia sarjan tuottajat etsivät 3. tuotantokaudella uutta suuntaa sarjalle. He analysoivat aikaisempia *Star Trek* -elokuvia ja kehittivät lopulta tarinan, jossa Maa joutuu vaaraan, sillä menestyneimmät *Star Trek* -elokuvat *Star Trek – ensimmäinen yhteys* ja *Star trek IV: kotiinpaluu* käyttivät samaa aihetta. Tarina alkoi 2. kauden viimeisessä jaksossa *Delfoin laajenne* (engl. *The Expanse*), jossa salaperäinen luotain leikkaa suuren viillon Floridasta Venezuelaan ja tappaa seitsemän miljoonaa ihmistä. *Enterprise* kutsutaan takaisin Maahan ja se varustetaan sota-alukseksi. Miehistöä täydentävät MACOt, joukko eliittisotilaita. Superaseen tekijöiksi paljastuvat xindit, joiden kotiplaneetta on jossain Delfoin laajenteeksi kutsutulla alueella. *Enterprise* lähtee etsimään xindien kotiplaneettaa ja estämään uuden hyökkäyksen Maata vastaan. "Azati I" -jaksossa miehistö saa selville, että kehänrakentajilla, poikkiulottuvuudellisella lajilla, on teknologiaa, jonka avulla he voivat tutkia vaihtoehtoisia aikalinjoja. He tietävät, että 2500-luvulla Liiton laivasto Enterprise-J:n johtamana tulee tuhoamaan heidät. He halusivat xindien tuhoavan Maan siinä toivossa, että se estäisi Liiton synnyn. Kauden päätösjaksossa *Viimeinen hetki* (engl. *Zero Hour*) *Enterprisen* onnistuu tuhota kehänrakentajat ja xindi-aseen. Heidän onnistuu myös palauttaa Delfoin laajenne takaisin normaaliin avaruuteen. Jakson lopussa *Enterprise* päätyy salaperäisesti keskelle 2. maailmansotaa. 

### 4. tuotantokausi

UPN tilasi 4. tuotantokauden 20.5.2004. Sen myötä sarjan lähetysaika siirrettiin keskiviikkoillasta perjantai-iltaan, joka Yhdysvalloissa on erittäin huono lähetysaika ja merkitsee käytännössä kuolemantuomiota mille tahansa sarjalle. Sama tapahtui myös alkuperäiselle sarjalle sen 3. ja viimeisellä tuotantokaudella. Sarjan monet näyttelijät ja tekijät kuitenkin tukivat tätä, sillä esimerkiksi *Salaiset kansiot* -televisiosarjalla oli enemmän katsojia perjantai-iltaisin kolmen ensimmäisen tuotantokauden aikana.

Kauden aloitti 8.10. ja 15. 10.2004 kaksiosainen "Myrskyrintama" (engl. *Stormfront*), joka oli jatko-osa "Viimeinen hetki" -jaksolle (engl. *Zero Hour*). Näissä jaksoissa temporaalista kylmää sotaa käsittelevä juoni päättyi, sillä katsojat eivät olleet pitäneet siitä tarpeeksi. Xindi-juoni päättyy 3. jaksossa "Kotona" (engl. *Home*) ja siinä käsitellään pääasiassa kapteeni Archerin eettisesti ja moraalisesti kyseenalaisia toimia Delfoin laajenteessa. 4. kauden muut jaksot keskittyivät kuitenkin ennen kaikkea kuvaamaan asioiden ja aiheiden taustoja, jotka olivat tuttuja tai itsestäänselvyyksiä aikaisemmissa sarjoissa.

Sarjan lopettamisesta ilmoitettiin ennen 4. kauden viimeisen jakson kirjoittamista, joten kirjoittajilla oli mahdollisuus kirjoittaa sarjalle päätösjakso. Viimeinen jakso *Näillä matkoilla* (engl. *These Are the Voyages …*) esitettiin 13. toukokuuta 2005. Sen vierailevina tähtinä olivat Jonathan Frakes ja Marina Sirtis, jotka heidän Uuden sukupolven rooleissa William Riker ja Deanna Troi seuraavat holokannella tapahtumia, jotka lopulta johtivat Liiton syntymiseen. Kehystarinan tapahtumat sijoittuvat TNG:n 7. kauden jaksoon *Pegasus* (engl. *The Pegasus*). Koko *Star Trekin* historian aikana harva jakso on saanut osakseen niin rajua kritiikkiä kuin tämä jakso. Suurin kritiikki kohdistuu jakson perusasetelmaan, jonka takia koko jakso latistuu pelkäksi holokansiseikkailuksi jostain aiemmasta *Star Trek* -sarjasta. Tämän takia monet näyttelijöistä pitävätkin kaksiosaista tarinaa *Demonit* ja *Terra Prime* sarjan oikeana päätöksenä. 

**Juonipaljastukset päättyvät tähän.**

Lähteet
-------

1. ↑  Berman Confirms New Series *startrek.com*.  5.4.2000.  Arkistoitu 15.12.2009. Viitattu 2.12.2009. (englanniksi)
2. ↑  Designers Start Work on New Series *startrek.com*.  23.2.2001.  Arkistoitu 11.2.2005. Viitattu 2.12.2009. (englanniksi)
3. ↑  Okuda to Make His Mark on New Series *startrek.com*.  12.3.2001.  Arkistoitu 17.3.2009. Viitattu 2.12.2009. (englanniksi)
4. ↑  Westmore to Continue Making Aliens *startrek.com*.  26.4.2001.  Arkistoitu 16.3.2009. Viitattu 2.12.2009. (englanniksi)
5. ↑  Star Trek Veterans Back on the Job *startrek.com*.  15.5.2001.  Arkistoitu 16.3.2009. Viitattu 2.12.2009. (englanniksi)
6. ↑  New Series Enterprise & New Captain - Bakula *startrek.com*.  11.5.2001.  Arkistoitu 11.3.2009. Viitattu 2.12.2009. (englanniksi)
7. ↑  Enterprise Cast Named *startrek.com*.  15.5.2001.  Arkistoitu 20.8.2004. Viitattu 2.12.2009. (englanniksi)
8. ↑  Enterprise Characters Revealed *startrek.com*.  16.5.2001.  Arkistoitu 16.3.2009. Viitattu 2.12.2009. (englanniksi)
9. ↑  Enterprise Cast, Producers Answer Questions, Part I *startrek.com*.  19.7.2001.  Arkistoitu 11.3.2009. Viitattu 2.12.2009. (englanniksi)
10. ↑  UPN President Introduces Enterprise *startrek.com*.  17.5.2001.  Arkistoitu 11.3.2009. Viitattu 2.12.2009. (englanniksi)
11. ↑  Enterprise Gets the HDTV Treatment *startrek.com*.  15.10.2003.  Arkistoitu 5.9.2009. Viitattu 2.12.2009. (englanniksi)
12. ↑  Fourth Season Commences Sans Film *startrek.com*.  15.7.2004.  Arkistoitu 8.8.2004. Viitattu 2.12.2009. (englanniksi)
13. ↑  UPN Releases 'Terra Prime,' Finale Plot Details *Trektoday.com*.  24.3.2005. Viitattu 18.12.2007.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Star Trek: Enterprise**.
* (Arkistoitu – Internet Archive) *Star Trek: Enterprise* Scifi.comissa
* *Star Trek: Enterprise* Star Trek Wikissä

*Star Trek*

|  |  |
| --- | --- |
| Televisiosarjat | *Star Trek* ("Rajalta toiselle") •  Animaatiosarja • *Uusi sukupolvi* • *Deep Space Nine* • *Voyager* • *Enterprise* • *Discovery* • *Short Treks* • *Picard* • *Prodigy* • *Strange New Worlds* |
| Elokuvat | 

|  |  |
| --- | --- |
|  Alkuperäinen sarja | *Star Trek: Avaruusmatka* (1979) • *Star Trek II: Khanin viha* (1982) • *Star Trek III: Spockin paluu* (1984) • *Star Trek IV: kotiinpaluu* (1986) • *Star Trek V: The Final Frontier* (1989) • *Star Trek VI – Tuntematon maa* (1991) |
|  Uusi sukupolvi | *Star Trek – sukupolvet* (1994) • *Star Trek: Ensimmäinen yhteys* (1996) • *Star Trek – kapina* (1998) • *Star Trek: Nemesis* (2002) |
|  Vaihtoehtoinen tulevaisuus | *Star Trek* (2009) • *Star Trek Into Darkness* (2013) • *Star Trek Beyond* (2016) |

 |
| Näyttelijät | 

|  |  |
| --- | --- |
|  Alkuperäinen sarja | William Shatner (James T. Kirk) • Leonard Nimoy (Mr. Spock) • DeForest Kelley (Tri Leonard "Bones" McCoy) • James Doohan (Montgomery "Scotty" Scott) • George Takei (Hikaru Sulu) • Walter Koenig (Pavel Chekov) • Nichelle Nichols (Nyota Uhura) • Majel Barrett (useita rooleja)  |
|  Uusi sukupolvi | Patrick Stewart (Jean-Luc Picard) • Jonathan Frakes (William Riker) • Brent Spiner (Data) • LeVar Burton (Geordi La Forge) • Marina Sirtis (Deanna Troi) • Michael Dorn (Worf) • Wil Wheaton (Wesley Crusher)  |
|  Vaihtoehtoinen tulevaisuus | Chris Pine (James T. Kirk) • Zachary Quinto (Spock) • Karl Urban (Tri Leonard "Bones" McCoy) • Simon Pegg (Montgomery "Scotty" Scott) • John Cho (Hikaru Sulu) • Anton Yelchin (Pavel Chekov) • Zoë Saldaña (Nyota Uhura) • Bruce Greenwood (Christopher Pike)  |

 |
| Rotuja | Vulkanuslaiset • Klingonit • Romuluslaiset • Borgit • Cardassit • Ferengit • Remaanit  |
| Universumi | USS *Enterprise* • Ferengien hankintasäännöt • Klingonin kieli • Lore (Star Trek) • Poimuajo • Punainen turvamies • Tähtilaivasto • Holokansi • *Kobayashi Maru* |
| Muuta | Gene Roddenberry • Rick Berman • *Star Trek: Phase II* • *Star Wreck*  |